พย็อน แบ็ก-ฮย็อน

พย็อน แบ็ก-ฮย็อน (; ; เกิด 6 พฤษภาคม ค.ศ. 1992) หรือรู้จักกันในนาม แบคฮยอน (นมสดพุดดิ้ง) เป็นนักร้องและนักแสดงชาวเกาหลีใต้ สมาชิกวงดนตรีบอยแบนด์จากเกาหลีใต้ เอ็กโซ ในกลุ่มย่อยเอ็กโซ-เค และยูนิตย่อยเอ็กโซ-ซีบีเอกซ์ ภายใต้สังกัดเอสเอ็มเอนเตอร์เทนเมนต์

แบ็กฮย็อนออกผลงานเพลง "บิวตี้ฟูล" ประกอบเว็บดราม่าของวงเรื่อง "เอ็กโซเน็กซ์ดอร์" โดยเป็นเพลงประกอบเว็บดราม่าเพลงแรกบนชาร์ตดิจิทัล ต่อมาเขามีผลงานเพลงร้องร่วมกับศิลปินอื่นและเอสเอ็มสเตชัน เขาเป็นศิลปินคนแรกในสังกัดเอสเอ็มเอนเตอร์เทนเมนต์ที่มีเพลงทำอันดับสูงสุดบนทุกชาร์ตออนไลน์แบบเรียลไทม์ในระหว่างปี ค.ศ. 2016 ถึง 2017 จากเพลง "ดรีม" และเพลง "เรน" แบ็กฮย็อนมีผลงานการแสดงในละครเพลงของสังกัดเรื่อง "ซิงกิงอินเดอะเรน" และละครโทรทัศน์เรื่อง "ข้ามมิติ ลิขิตสวรรค์"

พยอน แบคฮยอน เกิดเมื่อวันที่ 6 พฤษภาคม ค.ศ. 1992 ในพูชอน จังหวัดคย็องกี ประเทศเกาหลีใต้ เป็นบุตรคนที่ 2 หลังจากพี่ชายชื่อ พยอน แบคบอม อายุมากกว่าเขาเจ็ดปี แบคฮยอนเริ่มฝึกฝนเป็นนักร้องเมื่ออายุ 11 ปี โดยได้รับแรงบันดาลใจมาจากเรน เขาเข้าศึกษาที่ชุงว็อนไฮสกูลในพูชอน โดยเป็นนักร้องนำในวงโรงเรียนชื่อ ฮนซูซังแท (혼수상태; หมายความว่า "โคม่า") และชนะรางวัลประกวดในงานเทศกาลดนตรีท้องถิ่น เขาเคยเรียนหลักสูตรการเล่นเปียโนมาจากคิม ฮยอนอู หนึ่งในสมาชิกวงร็อกเกาหลีใต้ ดิกพังกส์ นอกจากกิจกรรมด้านดนตรีแล้ว แบคฮยอนยังฝึกฝนศิลปะการต่อสู้ป้องกันตัวเมื่อวัยเยาว์และมีระดับขั้นสายดำที่ 3 ในฮับกีโด

แบคฮยอนถูกจับตาโดยสังกัดเอสเอ็มเอนเตอร์เทนเมนต์ ขณะที่เขากำลังศึกษาเพื่อทำข้อสอบเข้าเรียนที่สถาบันแห่งศิลปะโซล ต่อมาเขาได้เข้าสังกัดในปี ค.ศ. 2011 ผ่านระบบการคัดเลือกศิลปินของสังกัด

แบคฮยอนปรากฏตัวอย่างเป็นทางการว่าเป็นสมาชิกคนที่เก้าของเอ็กโซ เมื่อวันที่ 30 มกราคม ค.ศ. 2012 โดยวงได้เปิดตัวอย่างเป็นทางการในเดือนเมษายน ค.ศ. 2012 และหลังจากนั้นเป็นต้นมาวงได้รับความนิยมเป็นอย่างมากและประสบความสำเร็จในเชิงพาณิชย์

ในเดือนกุมภาพันธ์ ค.ศ. 2014 แบคฮยอนกับสมาชิกจากเอ็กโซ ซูโฮ ทำหน้าที่พิธีกรประจำของรายการจัดอันดับเพลงของช่องเอสบีเอส "อินกีกาโย" และออกจากตำแหน่งในเดือนพฤศจิกายน ค.ศ. 2014 เพื่อให้ความสำคัญกับอัลบั้มใหม่ของวง ในเดือนกรกฎาคม ค.ศ. 2014 เขาได้ทำการแสดงละครเวทีเป็นครั้งแรกโดยรับบทของตัวละครนำ ดอน ล็อกวูด ในละครเพลง "ซิงกิงอินเดอะเรน" ผลิตโดยเอสเอ็มคัลเชอร์แอนด์คอนเทนส์

ในเดือนเมษายน ค.ศ. 2015 แบคฮยอนออกเพลงในฐานะศิลปินเดี่ยวเป็นครั้งแรกตั้งแต่การเปิดตัวชื่อว่า "บิวตี้ฟูล" เป็นเพลงประกอบเว็บดราม่าของเอ็กโซ "เอ็กโซเน็กซ์ดอร์" ทำสถิติเป็นเพลงประกอบเว็บดราม่าเพลงแรกที่ขึ้นบนชาร์ตดิจิทัล ในเดือนพฤษภาคม ค.ศ. 2015 แบคย็อนถูกประกาศว่าจะแสดงในภาพยนตร์เรื่อง "ทกโก" กับนักแสดงชาย ยอ จินกู แต่ต่อมาฝ่ายการผลิตของภาพยนตร์ออกมาประกาศว่าได้ยกเลิกการถ่ายทำภาพยนตร์แล้ว ในเดือนธันวาคม ค.ศ. 2015 แบคฮยอนได้แสดงความเคารพสรรเสริญแก่นักร้องชาวเกาหลีใต้ คิม ฮยอนซิก โดยทำการแสดงสดเพลงของเขา "ไลก์เรนไลก์มิวสิก" ที่งาน"เอสบีเอสกาโยแดจ็อน" การบันทึกในสตูดิโอของเขาถูกเผยแพร่ออกมาภายหลัง

ในเดือนมกราคม พ.ศ. 2016 แบคฮยอนและซูจี สมาชิกจากมิสเอ ออกเพลงร่วมกันที่มีชื่อว่า "ดรีม" เพลงขึ้นอันดับสูงสุดอย่างรวดเร็วบนทุกชาร์ตออนไลน์แบบเรียลไทม์และเปิดตัวที่อันดับ 1 บนแกออนดิจิทัลชาร์ต ติดต่อกันเป็นระยะเวลาสามสัปดาห์ เพลง "ดรีม" ยังชนะรางวัลเป็นจำนวนห้าครั้งจากรายการ"เอ็ม เคาต์ดาวน์" และ"อินกีกาโย" ในเดือนเมษายน ค.ศ. 2016 เขาได้รับรางวัลจากยินเยฺว่ไถวีชาร์ตอะวอดส์ สาขาศิลปินชายยอดนิยมจากเกาหลีใต้ ต่อมาในเดือนพฤษภาคม ค.ศ. 2016 แบ็กฮย็อนและเควิลล์ นักร้องชาวเกาหลีใต้ ออกเพลงแนวโฟล์ก-บัลลาด "เดอะเดย์" ในโครงการเพลงของสังกัดเอสเอ็มเอนเตอร์เทนเมนต์ เอสเอ็มสเตชัน

ในเดือนสิงหาคม ค.ศ. 2016 แบคฮยอนได้แสดงละครโทรทัศน์แนวอิงประวัติศาสตร์เรื่อง "ข้ามมิติ ลิขิตสวรรค์" ดัดแปลงมาจากนวนิยายจีนเรื่อง "ปู้ปู้จิงซิน" การแสดงของเขาในเรื่องทำให้เขาได้รับรางวัลดาวดวงใหม่จากงานเอสบีเอสดราม่าอะวอดส์ 2016 เขายังบันทึกเสียงร่วมกับสมาชิกจากเอ็กโซคือ เฉิน และซิ่วหมิน สำหรับเพลงประกอบละครที่มีชื่อว่า "ฟอร์ยู" ก่อนที่พวกเขาทั้งสามคนจะเป็นสมาชิกในยูนิตย่อยวงแรกอย่างเป็นทางการของเอ็กโซ เอ็กโซ-ซีบีเอกซ์ โดยเปิดตัวพร้อมกับเอกซ์เทนเดดเพลย์ที่มีชื่อว่า "เฮย์มามา!" ในวันที่ 31 ตุลาคม ค.ศ. 2016 ต่อมาในเดือนพฤศจิกายน ค.ศ. 2016 แบคฮยอนเข้าร่วมการแข่งขัน"ลีกออฟเลเจนด์" ของทางสังกัดเอสเอ็มเอนเตอร์เทนเมนต์ชื่องานว่า "2016 เอสเอ็มซูเปอร์เซเลบลีก" โดยเขาและเพื่อนร่วมทีมในสังกัต คิม ฮีชอล ต้องเล่นเกมแข่งขันกับผู้เล่นที่ชำนาญและแฟนคลับจากเกาหลีใต้และจีน

ในเดือนกุมภาพันธ์ ค.ศ. 2017 แบคฮยอนและโซยู สมาชิกจากซิสตาร์ ออกเพลงร่วมกันที่มีชื่อว่า "เรน" เพลงทำอันดับ 1 บนทุกชาร์ตออนไลน์แบบเรียลไทม์ที่เรียกว่า "ออลคิล" เช่นเดียวกับเพลง "ดรีม" ก่อนหน้า ทำให้เขาเป็นศิลปินจากสังกัดเอสเอ็มเอนเตอร์เทนเมนต์คนแรกที่ทำ "ออลคิล" ทั้งในปี ค.ศ. 2016 และ 2017 จากเพลง "ดรีม" และ "เรน" ตามลำดับ ในเดือนเมษายน ค.ศ. 2017 แบคฮยอนได้ออกเพลง "เทกยูโฮม" สำหรับเอสเอ็มสเตชัน ฤดูกาลที่ 2 โดยเพลงทำอันดับ 12 บนแกออนดิจิทัลชาร์ต เขามีการเปิดตัวในญี่ปุ่นกับเอ็กโซ-ซีบีเอกซ์ในเดือนพฤษภาคม ค.ศ. 2017

ในวันที่ 19 มิถุนายน ค.ศ. 2014 เอสเอ็มเอนเตอร์เทนเมนต์ออกมายืนยันว่าแบคฮยอนกับคิม แทยอน ศิลปินในสังกัดเดียวกันและสมาชิกเกิลส์เจเนอเรชัน กำลังคบหากัน จนในเดือนกันยายน ค.ศ. 2015 มีรายงานว่าความสัมพันธ์ของทั้งคู่จบลงแล้ว

แบคฮยอนเข้าศึกษาในระดับอุดมศึกษาที่มหาวิทยาลัยไซเบอร์คย็องฮี เหมือนกับสมาชิกเอ็กโซ ชานยอล และซูโฮ โดยเลือกศึกษาหลักสูตรออนไลน์ของสาขาวิชาการบริหารจัดการศิลปะและวัฒนธรรม

เชิงอรรถ

| rowspan="2" | 2016

| rowspan="3"|2016